Cheetahs mor oor hoe Ox behandel is | Netwerk24
Deur Owen Kock 17 Maart 2019 18:45
Die appèlverhoor van Cheetahs se Springbok-stut Ox Nche sal Vrydag in Cardiff gehou word.
Ox NcheFoto: Gallo Images
Hulle vertrek Dinsdag na Skotland vir hulle Pro14-wedstryd Saterdag teen die Glasgow Warriors en Nche bly agter.
Die Cheetahs moet nou besluit of hulle die verhoor gaan bywoon of weer via videokonferensie gaan deelneem.
Dié verhoor volg na Nche vir agt wedstryde weke tot en met 19 Mei geskors vir ’n skouerloop op Leinster se vleuel Fergus McFadden.
Volgens Nche se regsverteenwoordiger, Marius van Rensburg, wys die klagstaat dat daar fisieke mishandeling van die speler was en dat die bedoeling van die aksie dit gewys het. Hy meen daar was nooit enige bedoeling nie.
“Ons het aan die tugkomitee gesê dat Nigel Owens een van die mees senior skeidsregters in die wêreld is en dat hy ’n paar treë van die voorval af was,” sê Van Rensburg.
Owen het Nche in die negende minuut met ’n geelkaart van die veld gestuur. McFadden het ongedeerd voort gespeel.
“Owens het gesê – net soos ons – dat die beeldmateriaal nie voldoende is om te wys dat Nche McFadden met die kop getref het nie, anders sou dit ’n rooikaart gewees het.”
Hy sê hulle het van die begin af gesê die beeldmateriaal is swak. En teen ’n kwart van die spoed, is dit selfs nog swakker.
“Die voorsitter het daarop gesê dat dit dalk beter vir my kliënt is en daaroor gelag. Ek het in die appèl so aangedui en genoem dat dit onvanpas was.
“Hulle het Nche gepeper met vrae oor waar sy arms was en ons het beswaar daarteen gemaak. Hulle het hom onder kruisverhoor geplaas.”
Van Rensburg sê hulle het genoem dat daar nooit voldoende getuienis was dat McFadden se kop wel getref is en dat die sanksie te swaar is.
“Nche was op die meeste nalatig en die agt weke straf is beslis te veel.”
Meer oor: Cheetahs | Pro14-Reeks | Ox Nche